སྐབས་འདིར་ཞང་ཞུང་ཞེས་པ་ངོ་སྤྲོད་མདོར་ཙམ་ཞུ་བ་ལ།དུས་རབས་བཅུ་བཞི་པའི་དཀྱིལ་ཙམ་ལ་ཞུ་ཉི་མ་གྲགས་པའི་སྒྲ་ཡི་དོན་སྡེབ་ལས།ཞང་ཞུང་ནི་བྱ་ཁྱུང་ངམ་ཁྱུང་གི་ལུང་པ་ཞེས་པའི་དོན་ཡིན་ཞིང་།ཐང་ཡིག་གསར་རྙིང་སོགས་ལྟར་ན་དུས་རབས་བདུན་པའི་སྐབས་སུ་སྟོད་དུ་ཞང་ཞུང་།སྨད་དུ་སུམ་པ།བར་ལ་བོད་ཅེས་རྒྱལ་ཁབ་གསུམ་པོ་ཕན་ཚུན་དོད་མཉམ་ཙམ་དུ་གནས་ཡོད།དུས་རབས་བདུན་པའི་སྐབས་སུ་ཞང་ཞུང་དང་སུམ་པ་སོགས་བོད་ཀྱིས་དབང་དུ་བསྡུས་ཏེ་བོད་ཆེན་པོའི་རྒྱལ་ཁབ་ཀྱི་ཆ་ཤས་སུ་གྱུར།ཏུན་ཧོང་གི་ཡིག་རྙིང་ལས།ཡབ་གནམ་རྀ་སློང་བཙན་དུག་གིས་བཀྲོངས།གཉེན་ཞང་ཞུང་།མཛོ་སུམ་པ་ངོ་ལོག་ཅེས་སྲོང་བཙན་ཡན་ལ་ཞང་ཞུང་དང་སུམ་པ་བོད་ཀྱི་མངའ་འོག་དུ་ཡོད་ནའང་གནམ་རི་སྲོང་བཙན་བསད་པ་དང་ཁོ་ཚོས་ངོ་ལོག་པར་ཤེས་ཐུབ།